《次韵杨时可李元中酬赠之作》
宋代·王安中

初年种交梨，可奈荆棘树。闻道千圣前，不传才一语。

彭殇几许争，端作旦暮遇。衣珠价连城，谁遣泣穷路。

子知无生法，未短飞升数。当身认同归，绝学何外慕。

龙眠玉颊翁，是中得深趣。萧然住山人，妙甚垂天赋。

我为杨侯计，政欲借前箸。从翁须及今，频脱户外屦。

作者简介：王安中(1075～1134) 北宋末、南宋初词人。字履道，号初寮。中山阳曲（今山西太原）人。年青时曾从师苏轼、晁说之。晁教以为学当谨初，故牓其室为初寮。哲宗元符三年(1100)进士。徽宗时历任翰林学士、尚书右丞。以谄事宦官梁师成、交结蔡攸获进，又附和宦官童贯、大臣王黼，赞成复燕山之议，出镇燕山府。后又任建雄军节度使、大名府尹兼北京留守司公事。靖康初，被贬送象州安置。高宗即位，又内徙道州，复任左中大夫，不久去世。